### Beslutning

Godkendt med Økonomiudvalgets bemærkning.

### Sagsfremstilling

## Resume og sagens baggrund

I forlængelse af planseminaret i 2016 besluttede Økonomiudvalget en række aktiviteter/analyser frem mod budget 2017. Et af punkterne var at afdække om der er områder, hvor der kan skabes effektiviseringer ved at investere og til at understøtte disse effektiviseringsindsatser. Hertil har Økonomiudvalget afsat en pulje til realisering af driftsbesparelser.

Den respektive direktør har behandlet og anbefaler ansøgningen til Økonomiudvalgets pulje til realisering af driftsbesparelser, som hermed forelægges til Økonomiudvalgets behandling.

## Indstillinger

Direktøren indstiller, at der bevilges 4,8 millioner til etablering samt opgradering og opsætning af hardware for 30 lokationer i Kalundborg Kommune.

## Behandling

Direktionen, Økonomiudvalget, Kommunalbestyrelsen.

## Sagsfremstilling

Økonomiudvalget har reserveret midler i en pulje, hvorfra der kan søges engangsmidler til projekter, som kan føre til effektiviseringer og medføre driftsmæssige besparelser. Det kan enten være på kort sigt eller der kan være tale om projekter med en forebyggende effekt, hvor gevinsten realiseres på et senere tidspunkt.

Ansøgningen er blevet gennemgået og efterfølgende godkendt i Økonomi.

Projektet:

For at kunne udføre Kalundborg Kommunes kerneopgaver stilles større og større krav til den digitale omstilling. Behovet for stabile, hurtige og sikre internetlinjer er en vigtig spiller for at ansatte kan betjene borgere og samarbejdspartnere med tidssvarende og sikre IT-systemer. Derfor indstiller Digitalisering og IT at vores internetlinjer får et tidssvarende løft. Dette betyder at ADSL-forbindelser (internet over kobberlinjer) udfases til fordel for fiberforbindelser med tilhørende wi-fi hardware, som kræver mindre vedligehold og forbedrer stabiliteten. En fiberforbindelse til internettet, vil forbedre IT sikkerheden, øge stabiliteten og hastigheden til de mange systemer og data, som alle ansatte afvikler på deres PC.

Ydermere vil en ny fiber forbindelse opgradere organisationen til nyeste wi-fi standarder og dermed sikre at vi fremover lever op til både nugældende og kommende (kendte) krav hvad angår IT-sikkerhed og dermed mindskes risikoen imod eksterne trusler.

De stigende krav til digitale løsninger i fremtiden, stiller flere og flere krav til systemer, sikkerhed og tilgængelighed. Dette belaster i høj grad især arbejdspladser med ADSL-forbindelser, når der afvikles programmer som kræver synkronisering af data i skyen, fx OneDrive, Teams og eDoc. [adresse] nuværende ADSL-forbindelser har kun 20/mbit, og mange steder kan TDC slet ikke levere den lovede hastighed. Dette skaber frustration hos mange ansatte, da arbejdet er udfordrende og besværligt i en grad, som i sidste ende giver borgerne en dårlig oplevelse.

Med en ny fiberforbindelse vil den enkelte ansatte opleve forbedring af netværkets hastighed samt spare tid og frustration over brug af unødige ressourcer og ventetid med at finde et (ledigt) sted/kontor, med wi-fi tilgængeligt. Kvaliteten af kerneopgaven vil forbedres, da alle registreringer og dokumentation kan foretages hurtigt og let, til gavn for både ansatte og borgere.

Sikkerheden vil få et løft ved udskiftning til fiber og tilhørende hardware til det trådløse netværk (Access points). Digitalisering og IT har indkøbt systemer som sikrer, at kun dedikeret udstyr kan tilsluttes Kalundborg Kommunes netværk, og kun ansatte kan tilgå vores IT-miljø. På lokationer med [adresse], kan vi ikke aktivere de korrekte sikkerhedstiltag, da det kræver mere båndbredde end forbindelserne kan levere.

Alle ansatte i organisationen vil med det nye netværk opleve hurtigere og smidigere login samt hurtig og stabil afvikling af programmer. Derfor kan en ny forbindelse være med til at fastholde de gode tendenser og oplevelser med afholdelse af onlinemøder, som organisationen har oparbejdet under Corona.

Den nedsatte arbejdsgruppe fra HU bemærker, at initiativet opleves som et gode for medarbejderne. Arbejdsgruppen er dog bekymret for formuleringen vedr. ”udgiften til abonnement på det nye netværk vil være lidt højere”, da de oplever, at mange enheder er yderst pressede på økonomien. Så det er vigtigt, at der informeres om, hvad ”lidt højere” dækker over.

## Økonomiske konsekvenser

For 2021 er der et resterende rådighedsbeløb på 2.291.600 kr., som søges overført til 2022. I 2022 er der et ikke disponeret rådighedsbeløb på 3.151.600 kr.  Rådighedsbeløbet forventes herefter i alt at udgøre 5.443.200 kr. i 2022.

Der ansøges om:

* 4,8 millioner til etablering samt opgradering og opsætning af hardware for 30 lokationer i Kalundborg Kommune.

### Sagens forløb

20-12-2021 Direktionen 2021 (slettet 01-03-2022)
Anbefales med bemærkning om, at projektet har væsentlig betydning for den fremtidige udvikling af kerneopgaverne.
19-01-2022 Økonomiudvalget

Økonomiudvalget anbefaler anlægsbevilling på 4,8 mio. kr. finansieret af rådighedsbeløbet. Rådighedsbeløbet udgør herefter 643.200 kr.